Hotel Portofino

Hotel Portofino er en britisk dramaserie fra 2022, skapt av Matt Baker. Den første sesongen, som består av seks episoder, ble tilgjengelig på strømmeplattformen BritBox i Storbritannia den 27. januar 2022. Serien hadde premiere på italienske Sky Italia den 28.  februar 2022. NRK la serien ut for strømming i april 2022.

Handling 
Handlingen foregår en sommer på midten av 1920-tallet. Engelske Bella Ainsworth og hennes familie har noen år tidligere kjøpt en villa på en høyde over den italienske landsbyen Portofino. Der driver de et lite hotell; Bella er drivkraften, men får hjelp av sine to vokse barn Lucian og Julia. Lucian ble hardt skadet i skyttergravene under første verdenskrig, og er fortsatt sterkt traumatisert. Hans venn Anish Sengupta reddet livet hans den gangen, og nå bor han på hotellet som et assosiert medlem av Ainsworth-familien. Julias ektemann falt i krigen, og nå er hun alenemor til datteren Rose.

Det er vanskelig å få hotellet til å lønne seg økonomisk, og det blir ikke lettere av at Cecil er en levemann som setter seg i spillegjeld og mener at pengeproblemene enkelt lar seg løse ved at Bella skriver til sin far og ber om lån. Bella på sin side ønsker å stå på egne ben, og mener det er ille nok at hun allerede har lånt penger av faren for å kjøpe villaen.

I Italia har Mussolini og hans fascister nylig begynt å prege samfunnsutviklingen; mange av utlendingene anser at den politiske utviklingen i Italia er dem uvedkommende, men utover i serien får flere av rollefigurene erfare at «svartskjortene» representerer en reell trussel også for den som bare ønsker å leve i fred og fordragelighet.

Rolleliste

Hovedroller 
 Natascha McElhone – Bella Ainsworth, hotellvertinne
 Mark Umbers – Cecil Ainsworth, Bellas mann
 Oliver Dench – Lucian Ainsworth, Bellas og Cecils voksne sønn
 Assad Zaman – dr. Anish Sengupta, Lucians venn
 Lucy Akhurst – Julia Drummond-Ward, en engelsk hotellgjest
 Claude Scott-Mitchell – Rose Drummond-Ward, Julias datter
 Louisa Binder – Constance March, kombinert stuepike på hotellet og barnepike for Rose
 Elizabeth Carling – Betty Scanlon, hotellets kokke
 Louis Healy – Billy Scanlon, sønn av Betty
 Pasquale Esposito – signor Vincenzo Danioni, sjef for de lokale «svartskjortene»
 Rocco Fasano – Gianluca Bruzzone
 Lily Frazer – Claudine Pascal, en amerikansk hotellgjest
 Adam James – Jack Turner, en amerikansk hotellgjest
 Olivia Morris – Alice Mays-Smith, Bellas og Cecils voksne datter
 Daniele Pecci – grev Carlo Albani, en italiensk hotellgjest
 Lorenzo Richelmy – Roberto Albani, grevens sønn
 Anna Chancellor – lady Latchmere, en engelsk hotellgjest
 Imogen King – Melissa de Vere, niese av lady Latchmere

Biroller 
 Carolina Gonnelli – Paola, stuepike på hotellet
 Petar Benčić – Francesco, en hotellansatt
 Maya Ramadan – Lottie Mays-Smith, datter av Alice Mays-Smith
 Henry Tomlinson – viscount Heddon
 Dominic Tighe – Pelham Wingfield, en engelsk profesjonell tennisspiller og hotellgjest
 Bethan Cullinane – Lizzie Wingfield, Pelhams kone

Om serien 
Matt Baker fiikk ideen til og skrev manuset til serien høsten 2020. De fleste opptakene ble gjort i 2021 i og ved den italienske landsbyen Portofino samt i Rijeka, Lovran og Rovinj i Kroatia. I desember 2021 ble det gitt ut en roman basert på Bakers manus rett før TV-serien skulle tilgjengeliggjøres for strømming; romanen var ført i pennen av JP O'Connell.

Referanser

Eksterne lenker 
 

Britiske dramaserier
Britiske TV-serier fra 2020-årene
Britiske historiske filmer